**Amandmani na Predlog Zakona o izmjenama i dopunama Opšteg Zakona o obrazovanju i vaspitanju**

**Amandman 1:** U Predlogu Zakona o izmjenama i dopunama Zakona o Opštem obrazovanju i vaspitanju dodaje se član 1 koji glasi: "U Opštem zakonu o obrazovanju i vaspitanju "Službeni list RCG" br. 64/02, 31/05 i 49/07 i "Službeni list CG", br. 45/10 i 45/11 u članu 1 riječi "lica sa posebnim potrebama" mijenjaju se riječima "lica s invaliditetom".

**Obrazloženje:** U važećem Zakonu o Opštem obrazovanju i vaspitanju stav 1 glasi: "Ovim zakonom uređuju se organizacija i uslovi za obavljanje obrazovnog i vaspitnog rada u oblastima: predškolskog vaspitanja i obrazovanja, osnovnog obrazovanja i vaspitanja, srednjeg opšteg obrazovanja, stručnog obrazovanja, vaspitanja i obrazovanja lica sa posebnim potrebama i obrazovanja odraslih." Stav UMHCGa da navedenu terminologiju treba mijenjati je stav većinskog pokreta osoba s invaliditetom na svjetskom nivou, pa i u Crnoj Gori, jer termin "posebne potrebe" ili "posebne obrazovne potrebe" nije adekvatan iz više razloga. Prije svega Konvencija UN o pravima osoba s invaliditetom propisuje termin lica s invaliditetom, žene s invaliditetom i djeca s invaliditetom i samim tim kao pravni akt koji ima primat nad domaćim zakonodavstvom nameće obavezu državi da sve ostale Zakone, koji su dio domaće legislative uskladi sa Konvencijom. Isto tako država je po članu 4, stav 3 Konvencije dužna da prilikom izrade politika i Zakona koji se tiču osoba s invaliditetom, to radi: "uz bliske konsultacije i aktivno učešće osoba s invaliditetom, uključujući djecu s invaliditetom, kroz organizacije koje ih predstavljaju i zastupaju".

Ovo znači da se trebaju i da je to obaveza države uvažavati stavovi predstavnika organizacija osoba s invaliditetom o pitanjima koja se njih direktno tiču.

Dodatno ne postoji naućni osnov za podjelu potreba na "posebne" i neke druge koje nijesu "posebne", jer jedina podjela potreba naučno zasnovana (pored Maslovljeve teorije/hijerarhije potreba) jeste podjela na primarne i sekundarne. Ukoliko se iz sekundarnih žele izvesti posebne potrebe, onda one moraju biti univerzalne za sve ljude ili se ne mogu koristiti ni za jednog čovjeka. U tom smislu bi se onda za sva fizićka i pravna lica koristio termin "posebne potrebe". Osim toga smatramo da je termin "posebne potrebe" u kontekstu u kojem se jedino i koristi potpuno diskriminišući i omalovažavajući, jer građane s invaliditetom svrstava u posebnu kategoriju i time ih rangira kao građane drugog reda ističući njihovu posebnost, a zanemarujući njihovo ljudsko dostojanstvo, samoodređenje i samostalnost odlučivanja i djelovanja. Osim toga, osobe s invaliditetom imaju apsolutno iste potrebe kao i drugi građani i jedina je razlika u načinu zadovoljavanja iste potrebe. Npr. potrebu za kretanjem neko će zadovoljiti korišćenjem kolica, a neko biciklom/autmobilom, ali preduslov za korišćenje bicikla/automobila (biciklistička staza, asfaltiran put) niko ne smatra posebnom potrebom...Na isti način se moraju posmatrati i kosa rampa, lift i drugi elementi pristupačnosti (taktilne trake vodilje, svjetlosni signali...) koji su preduslovi za kretanje i ostvarivanje prava lica s invaliditetom.

**Amandman 2:** U (sadašnjem) članu 1 Predloga Izmjena i dopuna Zakona o Opštem obrazovanju i vaspitanju dodaje se stav, koji glasi: "U članu 2, stav 1, tačka 1 riječi "tjelesnu i psihičku konstituciju" zamjenjuju se riječju "invaliditet".

**Obrazloženje:** Formulacija: "tjelesna i psihička konstitucija"nije adekvatna, jer u sebi sadrži indirektnu diskriminaciju, tako što u prvi plan naglašava vidljive nedostatke i nerazvijenosti (tjelesne i psihičke) neke osobe, a zanemaruje njenu ličnost i opštu osobenost. Ovakvom konstrukcijom se automatski ukazuje na negativnu stranu neke ličnosti, a ne na ljudsko pravo i invaliditet kao stanje kojeg ne treba povezivati sa nedostacima, već mu stvarati uslove za jednak tretman.

**Amandman 3:** U (sadašnjem) članu 5 Predloga Izmjena i dopuna Opšteg Zakona o obrazovanju i vaspitanju dodaje se "6" i glasi: "U članu 18 stav 1, tačke 6, 11, 15,16,17 i 18 mijenjaju se i glase:"

Dodaje se stav 2 koji glasi: „Član 18, stav 1, tačka 6 mijenja se i glasi: “6) resursni centar je ustanova u kojoj se ostvaruje obrazovanje, vaspitanje i podška inkluziji djece s invaliditetom.

**Obrazloženje:** Kao što je navedeno u obrazloženju amandmana 1 neophodno je koristiti terminologiju koja je definisana u Konvenciji UN o pravima osoba s invaliditetom.

Osim toga kako je uloga resursnih centara podrška inkluzivnom obrazovanju a sve manje obrazovanje i vaspitanje djece sa različitim vrstama invaliditeta, neophodno je to definisati i Zakonom.

**Amandman 4:** U (sadašnjem) članu 6 Predloga Izmjena i dopuna Opšteg Zakona o obrazovanju i vaspitanju poslije stava 3 dodaje se novi stav koji glasi: "U stavu 3, tačka 3 riječi "posebnim obrazovnim potrebama" zamjenjuju se riječima " invaliditetom".

**Obrazloženje:** Argumenti su isti kao u obrazloženju na amandman 1 i amandman 3.

**Amandman 5:** (Sadašnji)Član 8 Predloga Izmjena i dopuna Opšteg Zakona o obrazovanju i vaspitanju mijenja se i glasi: Član 27, stav 10 mijenja se i glasi: "Obrazovanje učenika s invaliditetom izvodi se u predškolskim ustanovana. školama i resursnim centrima, tako da im ustanova prilagodi metode i oblike rada i da im omogući uključivanje u dopunsku i dodatnu nastavu i druge oblike individualne i grupne podrške, u skladu sa posebnim planom i programom"

**Obrazloženje:** U članu 18, stav 1, tački 6 Opšteg Zakona o obrazovanju i vaspitanju definiše se resursni centar kao ustanova čija je uloga obrazovanje i vaspitanje (u praksi i podrška inkluziji) djece s invaliditetom) tako da je u članu 27 ovog Zakona nepotrebno ponavljati isto. Takođe na osnovu jednakosti koja je definisana članom 9, podrazumijeva se da se i djeca s invaliditetom obrazuju u ustanovama propisanim članom 27.

Posebnom normom se navode oni koji se izuzimaju od važenja određenih normi ili za koje se propisuju posebne norme kako bi se sprovele dodatne mjere u praksi, kako je to i predloženo u amandmanu. Važeća norma u članu 9 ograničava pravo na osnovno obrazovanje djece s invaliditetom na osnovu jednakosti sa drugima i ukida obavezu države da obezbijedi uslove za obavezno sticanje osnovnog obrazovanja pod jednakim uslovima za sve. Zbog toga je neophodno u ovom članu definisati mjere koje će dovesti do nediskriminacije i jednakosti djece/učenika s invaliditetom.

**Amandman 6:** U (sadašnjem) članu 10 Predloga Izmjena i dopuna Opšteg Zakona o obrazovanju i vaspitanju prije stava 1 dodaje se stav koji glasi: "U članu 31a, stavu 1, na kraju taćke 1 poslije riječi "nacionalnih zajednica" briše se tačka i dodaju riječi "i nevladinih organizacija koje se bave obrazovanjem."

**Obrazloženje:** S obzirom da je Nacionalni savjet stručno tijelo, a u čiji sastav ulaze i predstavnici svih značajnih društvenih djelatnosti smatramo da u njegov sastav treba da uđe i predstavnik/ci NVO-a koje se bave obrazovanjem. Kritičko i stručno mišljenje, potkrijepljeno podacima iz brojnih istraživanja i činjenicama sa terena, doprinijelo bi boljem ispunjavanju nadležnosti ove institucije.

**Amandman 7:** U (sadašnjem) članu 6 Predloga Izmjena i dopuna Opšteg Zakona o obrazovanju i vaspitanju poslije stava 3 dodaje se novi stav koji glasi: „U Članu 21, stav 3, tačka 3 riječi „posebnim obrazovnim potrebama“ zamjenjuju se riječima „invaliditetom“

**Obrazloženje:** Argumentacija je data u obrazloženju amandmana 1.

**Amandman 8:** U (sadašnjem) članu 10 Predloga Izmjena i dopuna Opšteg Zakona o obrazovanju i vaspitanju prije stava 1 dodaju se tri nova stava tako da glase: „U članu 27, stav 1, tačka 1, alineja 1 riječi „posebnim obrazovnim potrebama“ zamjenjuju se riječima „invaliditetom“

„U članu 31b, stavu 1, tački 1, alineji 5, riječi „posebnim obrazovnim potrebama“ zamjenjuju se riječju „invaliditetom“.

„U članu 31b, stav 1, tačka 4, alineja 1 riječi „posebnim obrazovnim potrebama“ zamjenjuju se riječju „invaliditetom“.

**Obrazloženje:** Argumentacija je data u obrazloženju amandmana 1.

**Amandman 9:** U (sadašnjem) članu 11 Predloga Izmjena i dopuna Opšteg Zakona o obrazovanju i vaspitanju poslije stava 1 dodaje se novi stav, koji glasi: „U članu 38, stav 1 riječi „posebnim potrebama“ zamjenjuju se riječju „invaliditetom“.

**Obrazloženje:** Argumentacija je data u obrazloženju amandmana 1.

**Amandman 10:** U (sadašnjem) članu 13 Predloga Izmjena i dopuna Opšteg Zakona o obrazovanju i vaspitanju poslije stava 1 dodaje se novi stav koji glasi: „U članu 40, stav 1 riječi „posebnim potrebama“ zamjenjuju se riječju „invaliditetom“.

**Obrazloženje:** Argumentacija je data u obrazloženju amandmana 1.

**Amandman 11:** U (sadašnjem) članu 21 Predloga Izmjena i dopuna Opšteg Zakona o obrazovanju i vaspitanju, stav 1 mijenja se i glasi: „U članu 73, stav 1 riječi „posebnim potrebama“ zamjenjuju se riječju „invaliditetom“

**Obrazloženje:** Argumentacija je data u obrazloženju amandmana 1.

**Amandman 12:** U (sadašnjem) članu 16 Predloga Izmjena i dopuna Opšteg Zakona o obrazovanju i vaspitanju prije stava 1 dodaju se 3 nova stava koja glase:

"U naslovu člana 46 poslije riječi: "osnivanje" dodaju se riječi "i obavljanje djelatnosti”

“U stavu 1 dodaje se nova tačka 5 koja glasi ”ima obezbijeđene uslove i nesmetan pristup, boravak i rad za lica s invaliditetom u skladu sa posebnim propisima”

Dosadašnja tačka 5 postaje tačka 6.

**Obrazloženje:** U članu 55, stav 1, tačka 2 Opšteg Zakona o obrazovanju i vaspitanju propisuje se da ustanova prestaje sa radom ukoliko “ne ispunjava propisane uslove za obavljanje djelatnosti” koji nijesu definisani ovim Zakonon, što može dovesti do neosnovanog i samovoljnog „ukidanja“ ustanove. Iz tog razloga je neophodno da se dodaju i riječi "i obavljanje djelatnosti".

U Predlogu Zakona o visoom obrazovanju uslov koji se tiče ispunjenosti standarda pistupačnosti je unijet u uslove za osnivanje i obavljanje djelatnosti. S obzirom da problem nepristupačnosti postoji u svim institucijama obrazovanja, a kako je pristupačnost preduslov za nesmetan upis i pohađanje osnovnog i srednjeg obrazovanja, što je u krajnjem preduslov za upis i sticanje visokog obrazovanja to smatramo da i u ovom Zakonu treba definisati ovu obavezu u uslovima za osnivanje ustanove. Dodatno, kako se Opšti Zakon o obrazovanju i vaspitanju odnosi na sve nivoe obrazovnog procesa ova norma će biti osnov za slične odredbe u zakonima iz ove oblasti.

**Amandman 13:** U (sadašnjem) članu 34 Predloga Izmjena i dopuna Opšteg Zakona o obrazovanju i vaspitanju prije stava 1 dodaju se dva nova stava koja glase: “U članu 97, stavu 1, dodati novu tačku 2 koja glasi: "na predavanja i izvođenje nastave u skladu sa individualnim potrebama učenika”.

Dosadašnja tačka 2 postaje tačka 3.

**Obrazloženje:** Ova odredba, ovako definisana, bi obavezala obrazovne ustanove da nastavu prilagode individualnim potrebama učenika u skladu sa sposobnostima, mogućnostima i interesovanjima učenika, što podrazumijeva individualizovani pristup svakom učeniku, i uvažavanje individualnih potreba svakog učenika, pa i učenika s invaliditetom.

**Amandman 14:** Poslije člana 52 dodaju se dva nova člana koja glase: “U članu 136, stav 1, nakon tačke 1 dodaje se nova tačka, koja glasi: ”uspostavljanje jednakih uslova obrazovanja za sve studente (nesmetan pristup, boravak i rad);”

Dosadašnja tačka 2 postaje tačka 3.

“U članu 136a, stav 1, poslije tačke 1 dodaje se nova tačku 2) “uspostavljanje jednakih uslova obrazovanja za sve studente (nesmetan pristup, boravak i rad);”

Dosadašnja tačka 2 postaje tačka 3.

**Obrazloženje:** Ova norma je definisana Predlogom Zakona o visokom obrazovanju (član 64), a s obzirom da je obaveza obrazovnih ustanova da arhitektornski prilagode svoje objekte licima s invaliditetom i kako je ovo u skladu i sa ciljevima obrazovanja (član 2, stav 1, tačka 2) u javnom je interesu da država podrži ovaj proces. U suprotnom se ne mogu ispuniti ciljevi obrazovanja, niti postoji preduslov za upis i ostvarivanje prava na obrazovanje licima s invaliditetom, te će iz tog razloga jednakost i nediskriminacija ostati samo deklarativne norme.

Norma predložena dodavanjem nove tačke 2) u 136a, stavu 1, je definisana Predlogom Zakona o visokom obrazovanju (član 64), a s obzirom da je obaveza obrazovnih ustanova da arhitektornski prilagode svoje objekte licima s invaliditetom i kako je ovo u skladu i sa ciljevima obrazovanja (član 2, stav 1, tačka 2) u javnom je interesu da opština podrži ovaj proces. U suprotnom se ne mogu ispuniti ciljevi obrazovanja, niti postoji preduslov za upis i ostvarivanje prava na obrazovanje licima s invaliditetom, te će iz tog razloga jednakost i nediskriminacija ostaće samo deklarativne norme.